Document ID: 32010R1248

REGOLAMENT TAL-KUMMISSJONI (UE) Nru 1248/2010
tal-21 ta’ Diċembru 2010
li jiftaħ il-kwota tariffarja għas-sena 2011 għall-importazzjoni fl-Unjoni Ewropea ta' ċerti oġġetti li joriġinaw min-Norveġja li jirriżultaw mill-ipproċessar ta' prodotti agrikoli koperti mir-Regolament tal-Kunsill (KE) Nru 1216/2009
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1216/2009 tat-30 ta' Novembru 2009 li jistabbilixxi l-arranġamenti kummerċjali applikabbli għal ċerti oġġetti li jirriżultaw mill-ipproċessar tal-prodotti agrikoli (1), u b'mod partikolari l-Artikolu 7(2) tiegħu,
Wara li kkunsidrat id-Deċiżjoni tal-Kunsill 2004/859/KE tal-25 ta' Ottubru 2004 li jikkonċerna l-konklużjoni ta' Ftehim f'forma ta' Skambju ta' Ittri bejn il-Komunità Ewropea u r-Renju tan-Norveġja dwar il-Protokoll 2 tal-Ftehim Bilaterali dwar il-Kummerċ Ħieles bejn il-Komunità Ekonomika Ewropea u r-Renju tan-Norveġja (2), u b'mod partikolari l-Artikolu 3 tiegħu,
Billi:
(1)
Il-Protokoll 2 għall-Ftehim bilaterali dwar il-Kummerċ Ħieles bejn il-Komunità Ekonomika Ewropea u r-Renju tan-Norveġja (3), u l-Protokoll 3 għall-Ftehim taż-ŻEE (4), jiddeterminaw l-arranġamenti kummerċjali għal ċerti prodotti agrikoli u prodotti agrikoli proċessati bejn il-Partijiet Kontraenti.
(2)
Il-Protokoll 3 tal-Ftehim taż-ŻEE, kif emendat mid-Deċiżjoni 138/2004 tal-Kumitat Konġunt taż-ŻEE (5), jipprovdi għal dazju ta' rata żero li huwa applikabbli għal ċerti tipi ta' ilma miżjuda biz-zokkor jew b'materjal ieħor tal-ħlewwa jew għat-togħma, ikklassifikati taħt il-kodiċi NM 2202 10 00 u ċerti xarbiet oħra mhux alkoħoliċi li fihom iz-zokkor, ikklassifikati taħt il-kodiċi NM 2202 90 10.
(3)
Id-dazju ta' rata żero fuq it-tipi ta' ilma u x-xarbiet l-oħra kkonċernati ġie sospiż temporanjament għan-Norveġja mill-Ftehim fl-għamla ta' Skambju ta' Ittri bejn il-Komunità Ewropea u r-Renju tan-Norveġja dwar il-Protokoll 2 tal-Ftehim bilaterali dwar il-Kummerċ Ħieles bejn il-Komunità Ekonomika Ewropea u r-Renju tan-Norveġja (6), minn hawn 'il quddiem “il-Ftehim”, approvat mid-Deċiżjoni 2004/859/KE. Skont il-punt IV tal-Minuti Miftehma tal-Ftehim, l-importazzjonijiet eżenti mid-dazju ta' prodotti li jaqgħu taħt il-.kodiċi NM 2202 10 00 u ex 2202 90 10 li joriġinaw fin-Norveġja għandhom jiġu permessi biss fil-limiti ta' kwota ta' eżenzjoni mid-dazju, filwaqt li għandu jitħallas id-dazju fuq importazzjonijiet barra mill-allokazzjoni tal-kwota.
(4)
Ir-Regolament tal-Kummissjoni (UE) Nru 1255/2009 (7) irtira s-sospensjoni temporanja tar-reġim ta’ bla dazju fuq l-importazzjoni mill-Unjoni tat-tipi ta' ilma u xarbiet ikkonċernati għall-perjodu mill-1 ta' Jannar sal-31 ta' Diċembru 2010.
(5)
Jeħtieġ li tinfetaħ il-kwota tariffarja għas-sena 2011 għat-tipi ta' ilma u xarbiet ikkonċernati. L-aħħar kwota annwali għal dawk il-prodotti nfetħet fl-2009 permezz tar-Regolament tal-Kummissjoni (KE) Nru 89/2009 (8). Billi ma nfetħet l-ebda kwota annwali għall-2010, il-volum tal-kwota għall-2011 għandu jibqa' l-istess bħal tal-2009.
(6)
Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jistipula d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (9), jistabbilixxi r-regoli għat-tmexxija tal-kwoti tariffarji. Huwa xieraq li jkun stipulat li l-kwota tariffarja miftuħa minn dan ir-Regolament għandha tkun ġestita skont dawk ir-regoli.
(7)
Il-miżuri stipulati f'dan ir-Regolament huma skont l-opinjoni tal-Kumitat Amministrattiv għall-kwistjonijiet orizzontali dwar il-kummerċ ta' prodotti pproċessati li mhumiex imniżżla fl-Anness I,
ADOTTAT DAN IR-REGOLAMENT:
Artikolu 1
1. Mill-1 ta' Jannar sal-31 ta' Diċembru 2011, il-kwota tariffarja tal-Unjoni stipulata fl-Anness hija miftuħa għall-oġġetti li joriġinaw min-Norveġja li huma elenkati f'dak l-Anness skont il-kundizzjonijiet speċifikati fih.
2. Ir-regoli tal-oriġini applikabbli reċiprokament għall-prodotti u li huma stipulati fl-Anness għandhom ikunu kif stipulat fil-Protokoll 3 tal-Ftehim bilaterali dwar il-Kummerċ Ħieles bejn il-Komunità Ekonomika Ewropea u r-Renju tan-Norveġja.
3. Għal kwantitajiet impurtati li jaqbżu l-volum tal-kwota, għandu jkun applikat dazju preferenzjali ta' EUR 0,047/litru.
Artikolu 2
Il-kwota tariffarja tal-Unjoni msemmija fl-Artikolu 1(1) għandha tiġi ġestita mill-Kummissjoni skont l-Artikoli 308a, 308b u 308c tar-Regolament (KEE) Nru 2454/93.
Artikolu 3
Ir-Regolament (KE) Nru 1255/2009 huwa mħassar.
Artikolu 4
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Diċembru 2010.

Labels: 3
17
18
20